Kudiza 18
Twakwashaña Ñahi Amana Kwetu adi Mukukala?
Neyi kunamwekani kukala, aYinsahu jaYehova akwashaña swayi-swayi ana kwawu anamoni kukala. Kuzata muniyi njila kwamwekeshaña nawu twadikeña chikupu nawakwetu. (Yowanu 13:34, 35; 1 Yowanu 3:17, 18) Twayikwashaña munjilanyi?
Twahanaña mali. Chelili muYudeya muholoki nzala yakapwelendendi, akwaKristu akusambila amuAntiyoki atemesheli mali akukwasha amana kwawu akuspiritu. (Yililu 11:27-30) Chochimu, neyi tutiya nawu amana kwetu mumatuña acheñi anakumona kukala, twayitemeshelaña mali kuhitila muchipompelu kulonda ayinki anakaankili yuma yinakukeñeka.—2 Akorinda 8:13-15.
Twayikwashaña muyuma yakeñekaña. Aeluda adi mwiluña munamwekani kukala akeñakeñaña antu ejima amuchipompelu kulonda eluki nawu aYinsahu ejima adikoku nawa adi chiwahi. Kometi yakwashaña antu yatalaña mudimu wakwinka ana kwetu yakudya, menji akunwa, yakuvwala niyihemba. A Yinsahu amavulu eluka nyidimu yakeñekaña adihanaña kuzatisha mali awu nikuzataku mudimu wakukwasha antu adi mukukala hela kuwahisha matala anakisiki niMatala aWanta. Kunuñañana kutwadiluñishaña mukuloñesha niyuma yitwadizaña hakuzatila hamu yatuleñelaña kunyakala kupompesha yuma yinakukeñeka niakwakuzata neyi kudi kukala. Hela chakwila twakwashaña ‘akwakwitiya kwakukuhwelela,’ twakwashaña cheñi amakwawu neyi chinatwesheki chili etiya mukwitiya kwacheñi.—Aŋalija 6:10.
Twayikundejaña nikuyikolesha nansona. Antu anakabakani nawubanji wadimwekenaña akeñaña kuyikundeja chikupu. Hampinji yamuchidiwu, Yehova “Nzambi wakukundeja kwejima” watukoleshaña. (2 Akorinda 1:3, 4) Twatiyaña kuwaha kuleja antu anakabakani yikaninu yamuBayibolu, nikuyilumbulwila netu Wanta waNzambi keña wufumishuhu kukala kwejima kwaletaña makabi.—Chimwekeshu 21:4.
Muloñadi aYinsahu chiyanyakelañawu kukwashana neyi kunamwekani wubanji wadimwekenaña?
Kukundejanyi kwamunsona kutwatela kukundeja antu anapuluki?
kmb_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn